Lipsa de lucrători români, care i-a determinat pe unii antreprenori să recruteze personal inclusiv din Filipine, cum a anunțat Profit.ro încă din 2016, determină acum autoritățile române să crească din nou, ca și anul trecut, numărul muncitorilor străini care pot fi înregistrați pe piața locală, chiar pentru acest an. De această dată, Guvernul va dubla numărul maxim admis de angajări.

Conform Ordonanței 25/2014 privind încadrarea în muncă și detașarea străinilor pe teritoriul României, Guvernul decide anual contingentul pe tipuri de lucrători nou-admiși, în funcție de politica privind migrația forței de muncă și situația pieței muncii din România. Practic, autoritățile române stabilesc în fiecare an cât de mulți muncitori străini pot fi înregistrați în țară.

Pentru acest an, contingentul aprobat este: lucrători permanenți – 4.000 (față de 3.000 anul trecut, suplimentat ulterior cu încă 2.000); lucrători detașați – 1.200 (700 anul trecut, suplimentat ulterior cu 1.000); persoane transferate în cadrul aceleiași companii – 700; lucrători înalt calificați – 500, lucrători sezonieri - 400; lucrători stagiari - 100; lucrători transfrontalieri – 100.

Argumentând prin deficitul înregistrat pe piața forței de muncă din România, necesitatea de a asigura forța de muncă cerută în unele sectoare sau meserii care nu poate fi acoperită de lucrătorii români și prevenirea situațiilor în care străinii lucrează în România fără forme legale, Guvernul pregătește dublarea numărului maxim de angajări, respectiv o limită de 8.000 lucrători permanenți și de 2.400 lucrători detașați.

Străinii care pot fi încadrați în muncă sau detașați în România la un singur angajator, urmare suplimentării contingentului pe tipuri de lucrători nou -admiși pe piața forței de muncă, vor reprezenta aproximativ 0,10% din numărul total al efectivului de salariați din economie, care, potrivit datelor Institutului Național de Statistică, era, la 28 februarie, de 4.902.000 persoane.

Plecarea lucrătorilor români în alte țări a condus la situația în care angajatorii, la salariile pe care le oferă, nu găsesc suficienți români dispuși să se angajeze la ei și sunt nevoiți să apeleze la personal din țări exotice, precum Filipine, Thailanda, Nepal, Vietnam. Un astfel de caz a fost prezentat de Profit.ro încă din urmă cu un an, un hotel din Poiana Brașov recrutând angajați din Filipine.